
Η Κοινο_Τοπία κόβει την πίτα της και σας περιμένει 
για ανταλλαγή ευχών εν μέσω ασμάτων της χορωδίας της 

Ένα ιδιαίτερο βραδινό οργανώνει η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr, στον πολυχώρο της Καραϊσκάκη 153 ισόγειο (μεταξύ Πατρέως και Γεροκωστοπούλου) κόβοντας την πρωτοχρονιάτικη πίτα μαζί με τους πολλούς φίλους της τους οποίους καλεί την Τρίτη 23 Ιανουαρίου στις 8.30μμ 
Από τις 8.15 και μέχρι τις 10μμ σε μια ζεστή ατμόσφαιρα με ένα αναψυκτικό, ένα λικέρ και ένα γλυκό οι παραβρισκόμενοι θα μπορούν να ανταλλάξουν ευχές αλλά και απόψεις, προτάσεις, ιδέες για το παρόν και το μέλλον του συλλόγου.
Στις 8.30μμ η χορωδία της Κοινο_Τοπίας με τη Μαέστρο και καλλιτεχνικά υπεύθυνη Λίνα Γερονίκου μουσικό-υψίφωνο και την πιανίστα Κατερίνα Φιλιππάτου θα επενδύσει μουσικά τη βραδιά σκορπώντας μελωδίες υποδοχής του νέου χρόνου αλλά και τραγούδια από το χώρο του έντεχνου ρεπερτορίου. Υποστηρικτές της εορταστικής εκδήλωσης θα είναι το Αρτοποιείο του Παναγιώτη Φωτόπουλου και τα καταστήματα ηλεκτρικών ειδών Δούβρης.
Θα ακολουθήσει η κλήρωση της εορταστικής λαχειοφόρου που ξεκίνησε πριν ενάμιση μήνα περίπου με μεγάλο δώρο μια χειροποίητη πλεκτή γυναικεία τσάντα δια χειρός Χριστίνας Μαυροπούλου, αλλά και μικρότερα προσφορά μελών της Κοινο_Τοπίας.
Το έθιμο της βασιλόπιτας είναι πανελλαδικό και η καταγωγή του έχει ρίζες στην αρχαιότητα. Εορταστικούς άρτους για καλοτυχία παρασκευάζονταν κατά τη διάρκεια αρχαίων γιορτών. Επίσης, είναι γνωστές οι εξευμενιστικές προσφορές προς τους νεκρούς και τα πνεύματα.
Βασιλόπιτα παρασκευαζόταν σε όλη τη χώρα, με παραλλαγές. Στη Θεσσαλία, για παράδειγμα, έφτιαχναν πίτα με φύλλα. Μέσα έβαζαν λίγο κλήμα, τριφύλλι, καλαμπόκι, φασόλι, άχυρο. «Κάθε κομμάτι είχε και από κάτι και αυτό που τύχαινε στον καθένα σήμαινε ότι θα έπρεπε να τον απασχολήσει ως καλλιέργεια το επόμενο έτος ή απλά ότι θα πήγαινε καλά η συγκεκριμένη σοδειά τη χρονιά αυτή», σημειώνει ο κ. Ευάγγελος Καραμανές, ερευνητής του Κέντρου Λαογραφίας της Ακαδημίας Αθηνών.

